b'\n_START_ARTICLE_\nSkatteFUNN\n_START_PARAGRAPH_\nSkatteFUNN er en skattefradragsordning for forsknings- og utviklingsinnsats (FoU) i n\xc3\xa6ringslivet. Form\xc3\xa5let er \xc3\xa5 motivere bedrifter som skaffer seg ny kunnskap, informasjon eller erfaring som igjen kan f\xc3\xb8re til nye eller bedre produkter, tjenester eller produksjonsm\xc3\xa5ter. SkatteFUNN kostet i 2018 over 4 milliarder i tapte skatteinntekter og synes ikke \xc3\xa5 ha bidratt til \xc3\xa5 n\xc3\xa5 m\xc3\xa5let med vesentlig \xc3\xb8kning av n\xc3\xa6ringslivets FoU.\n_START_SECTION_\nBakgrunn\n_START_PARAGRAPH_\nHervik-utvalget foreslo i sin innstilling (NOU 2000:7 Ny giv for nyskaping) \xc3\xa5 etablere en skattefradragsordning for \xc3\xa5 \xc3\xb8ke n\xc3\xa6ringslivets FoU-innsats. Bakgrunn for utvalget var lav oljepris, og antatt fall i inntekter fra olje- og gassvirksomheten de neste ti\xc3\xa5rene. Det ble siktet mot at Norge skulle \xc3\xb8ke sin FoU fra 1,6\xc2\xa0% til 3\xc2\xa0% av BNP i 2010, alts\xc3\xa5 p\xc3\xa5 linje med Sverige._NEWLINE_I 2001 ble det etablert en tilskuddsordning (FUNN-ordningen) som hadde et budsjett p\xc3\xa5 200 millioner kroner i 2001. Denne ordningen hadde en enkel, nettbasert s\xc3\xb8knadsbehandling og s\xc3\xb8kerne fikk svar innen 14 dager. _NEWLINE_Stortinget \xc3\xb8nsket imidlertid en skattefradragsordning framfor en tilskuddsordning og ba regjeringen legge fram forslag om en ordning med skattefradrag for bedriftenes FoU-utgifter i forbindelse med statsbudsjettet for 2002.\n_START_SECTION_\nFormelle krav\n_START_PARAGRAPH_\nSkattefradragsordningen SkatteFUNN 1.1.2002 gir alle bedrifter som driver skattepliktig virksomhet i Norge mulighet for et fradrag i skatt p\xc3\xa5 inntil 20 prosent (18 prosent for store bedrifter) av kostnadene til forsknings- og utviklingsprosjekter. Ordningen er bransje-uavhengig, og det er ingen begrensninger p\xc3\xa5 tema eller geografi. SkatteFUNN er en rettighetsbasert skattefradragsordning. Alle norske bedrifter som arbeider med forskning og utvikling, kan s\xc3\xb8ke Forskningsr\xc3\xa5det om godkjenning, slik at bedriften kan bruke sin rett til skattefradrag. _NEWLINE_Ordningen er hjemlet i skatteloven og administreres av Norges forskningsr\xc3\xa5d. S\xc3\xb8knadene til SkatteFUNN har problemstillinger innenfor alle fagomr\xc3\xa5der, men et SkatteFUNN-prosjekt m\xc3\xa5 alltid v\xc3\xa6re m\xc3\xa5lrettet og avgrenset og handle om \xc3\xa5 utvikle en ny eller forbedret vare, tjeneste eller produksjonsprosess som er til nytte for\xc2\xa0 bedriften. _NEWLINE_For \xc3\xa5 s\xc3\xb8ke SkatteFUNN, m\xc3\xa5 bedriften v\xc3\xa6re skattepliktig til Norge. Det er ikke et krav at bedriften faktisk betaler skatt. Bedrifter som ikke er i skatteposisjon, f\xc3\xa5r st\xc3\xb8tten utbetalt fra Skatteetaten gjennom skatteoppgj\xc3\xb8ret._NEWLINE_Skal man v\xc3\xa6re sikret behandling og fradrag for innev\xc3\xa6rende \xc3\xa5r, m\xc3\xa5 s\xc3\xb8knaden sendes elektronisk senest 1. september.\n_START_SECTION_\nEvaluering\n_START_PARAGRAPH_\nSt\xc3\xb8tteordningen SkatteFUNN kostet over 4 milliarder kroner i tapte skatteinntekter (2018) og gir i f\xc3\xb8lge professor Karen Helene Ulltveit-Moe ikke de effekter som ble forventet da den ble innf\xc3\xb8rt. Et hovedm\xc3\xa5l var \xc3\xa5 \xc3\xb8ke prosentandel forskning s\xc3\xa5 Norge kom mer p\xc3\xa5 linje med andre sammenlignbare land i OECD, som Sverige. Selv om total forskningsinnsats har \xc3\xb8kt noe (fra 1,6\xc2\xa0% til 2\xc2\xa0%) s\xc3\xa5 har andelen av Fou finansiert av n\xc3\xa6ringslivet g\xc3\xa5tt ned.'